冯谖客孟尝君《战国策》

1齐人有冯谖（xuān）者，贫乏不能自存，使人属孟尝君愿寄食门下。孟尝君曰：“客何好？”曰：“客无好也。”曰：“客何能？”曰：“客无能也。”孟尝君笑而受之曰：“诺。”

2左右以君贱之也，食（si）以草具。居有顷，倚柱弹其剑，歌曰：“长铗（jiá）归来乎！食无鱼。”左右以告。孟尝君曰：“食（sì）之，比门下之客。”居有顷，复弹其铗，歌曰：“长铗归来乎！出无车。”左右皆笑之，以告。孟尝君曰：“为之驾，比门下之车客。”于是乘其车，揭其剑，过其友曰：“孟尝君客我。”

后有顷，复弹其剑铗，歌曰：“长铗归来乎！无以为家。”左右皆恶（wù）之，以为贪而不知足。孟尝君问：“冯公有亲乎？”对曰，“有老母。”孟尝君使人给其食用，无使乏。于是冯谖不复歌。

3后孟尝君出记，问门下诸客：“谁习计会（kuài），能为（wèi）文收责（zhài）于薛者乎？”冯谖署曰：“能。”

孟尝君怪之，曰：“此谁也？”左右曰：“乃歌夫“长铗归来”者也。”孟尝君笑曰：“客果有能也，吾负之，未尝见也。”

请而见之，谢曰：“文倦于事，愦（kuì）于忧，而性懧（nuò）愚，沉于国家之事，开罪于先生。先生不羞，乃有意欲为收责于薛乎？”

冯谖曰：“愿之。”于是约车治装，载券契而行，辞曰：“责毕收，以何市而反？”孟尝君曰：“视吾家所寡有者。”

4 驱而之薛，使吏召诸民当偿者，悉来合券。券遍合，起，矫（jiǎo）命，以责赐诸民。因烧其券。民称万岁。

5长驱到齐，晨而求见。孟尝君怪其疾也，衣冠而见之，曰：“责（zhài）毕收乎？来何疾也！”曰：“收毕矣。”

“以何市而反？”冯谖曰：“君之‘视吾家所寡有者’。臣窃计，君宫中积珍宝，狗马实外厩，美人充下陈。君家所寡有者，以义耳！窃以为君市义。”

孟尝君曰：“市义奈何？”曰：“今君有区区之薛，不拊爱子其民，因而贾利之。

臣窃矫君命，以责赐诸民，因烧其券，民称万岁。乃臣所以为君市义也。”孟尝君不说，曰：“诺，先生休矣！”

6 后期年，齐王谓孟尝君曰：“寡人不敢以先王之臣为臣。”孟尝君就国于薛，未至百里，民扶老携幼，迎君道中终日。孟尝君顾谓冯谖：“先生所为文市义者，乃今日见之。”

7冯谖曰：“狡兔有三窟，仅得免其死耳；今君有一窟，未得高枕而卧也。请为君复凿二窟。”孟尝君予车五十乘，金五百斤，西游于梁，谓惠王曰：“齐放其大臣孟尝君于诸侯，诸侯先迎之者，富而兵强。”于是梁王虚上位，以故相为上将军，遣使者黄金千斤，车百乘，往聘孟尝君。冯谖先驱，诫孟尝君曰：“千金，重币也；百乘，显使也。齐其闻之矣。”梁使三反，孟尝君固辞不往也。

8齐王闻之，君臣恐惧，遣太傅赍（jī）黄金千斤、文车二驷，服剑一，封书，谢孟尝君曰：“寡人不祥，被于宗庙之祟，沉于谄谀之臣，开罪于君。寡人不足为也；愿君顾先王之宗庙，姑反国统万人乎！”冯谖诫孟尝君曰：“愿请先王之祭器，立宗庙于薛。”庙成，还报孟尝君曰：“三窟已就，君姑高枕为乐矣。”

9孟尝君为相数十年，无纤（xiān）介之祸者，冯谖之计也。