遗黄琼书—《后汉书》

1闻已度伊、洛，近在万岁亭。岂即事有渐，将顺王命乎？盖君子谓：“伯夷隘，柳下惠不恭。”

故传曰：“不夷不惠，可否之间。”盖圣贤居身之所珍也。

诚遂欲枕山栖谷，拟迹巢由，斯则可矣；若当辅政济民，今其时也。

自生民以来，善政少而乱俗多，必待尧舜之君，此为志士终无时矣。

2常闻语曰：“峣峣者易缺，皎皎者易污。”《阳春》之曲，和者必寡；盛名之下，其实难副。

近鲁阳樊君被征初至，朝廷设坛席，犹待神明。

虽无大异，而言行所守无缺；而毁谤布流，应时折减者，岂非观听望深，声名太盛乎？

自顷征聘之士胡元安薛孟尝朱仲昭顾季鸿等，其功业皆无所采，是故俗论皆言处士纯盗虚声，愿先生弘此远谟，令众人叹服，一雪此言耳。